Fant skjult kamera i jentedusjen på skole

To jenter fattet mistanke da det blinket fra et grønt lys på en av knaggene i dusjen på Skien videregående skole.

Oppdatert 19. desember 2013

Artikkelen er over seks år gammel

Kameraet ble funnet inne i en svart plastikknagg torsdag formiddag.

- Det ble oppdaget da to jenter tok håndkleet sitt ned fra knaggen og så de at det blinket grønt på siden. De skjønte raskt at det var et kamera, og tok det med opp til meg sammen med lærerne, sier rektor ved Skien VGS, Lill Harriet Koi, til VG.







Hun forteller at politiet er koblet inn og at det allerede er satt i gang en etterforskning.

- Vi ser veldig alvorlig på saken. Det er et svært grovt overgrep, sier Koi.

HAR DU BILDER, VIDEO, TIPS ELLER INNSPILL?2200@VG.NO || SMS/MMS til 2200 || 22000000

Politiet har fått kameraet og skal gjennomgå materialet for å finne videre spor i saken. Foreløpig aner ikke skolen hvem som har satt det opp.

- Det er en svart plastikknagg. Inne i den er det et skruehull hvor det befinner seg et kamera med en minnebrikke, sier Koi.

Av politiet har rektoren blir fortalt at kameraet ikke er i stand til å sende online overføringer, og at det derfor ikke finnes noen indikasjoner på at materialet er spredt.

- Jentene på skolen er opprørte og engstelige. De frykter mest av alt at bildematerialet skal bli spredt, sier Koi.

Garderoben har blitt gjennomsøkt, og det er ikke funnet flere kameraer.

Publisert: 19.12.13 kl. 16:09 Oppdatert: 19.12.13 kl. 16:40